Kim Tomas har klart det «ingen» har fått til tidligere: Nå har Stockfleths signert sju tariffavtaler

Stockfleths har servert kaffetørste nordmenn siden 1895. Nå strømmer tariffavtalene på.

erlend@lomedia.no

Det har blitt en etablert sannhet innad i fagbevegelsen at restauranter og kafeer er de vanskeligste å få tariffavtale på. Ikke minst i de store byene.

Kanskje ikke så rart: På listene over spisesteder med tariffavtale i Oslo, så er det stort sett bare hotellbarer og -restauranter.

Men nå har nemlig 7 av 11 Stockfleth-avdelinger fått tariffavtalen på plass. Og primus motor Kim Tomas Klevengen håper at samtlige har fått tariffavtale i løpet av 2018.

– Det er målet mitt, og vi har trua på at det skal være mulig!

• Alle hotell- og restaurantansatte får garantert minstelønn

Foregangsfigurer

Stockfleths startet som Den danske kaffeforetning i Oslo helt tilbake i 1895. Først nå kommer tariffavtalene på plass.

Men misforstå rett: Det har altså ikke tatt over 120 år å få tariffavtalene på plass. Faktisk har hele tariff-prosessen gått mye lettere enn det de ansatte trodde på forhånd.

– Vi fryktet det verste. Trodde det skulle ta veldig lang tid, og både vi og Fellesforbundet var hele tida klar på at det i verste fall kunne bli streik. Men bedriften meldte seg inn i NHO og gikk med på tariffkravet med en gang vi sendte det. Det skal bedriften ha skryt for, sier Klevengen.

Brenner for god kaffe

Organiseringa av de ansatte startet for et drøyt år siden. Etter hvert fikk de inn nok medlemmer til å kreve tariffavtaler – og i desember i fjor kom de første på plass.

Erlend Angelo

Nå gjelder det å få stablet på plass en fungerende klubb, sånn at de virkelig får tatt i bruk tariffavtalen og påvirket sin egen arbeidsplass. Enn så lenge har ikke bedriften offisielt godkjent Klevengen som tillitsvalgt.

– Vi mener det er mest hensiktsmessig med sentrale tillitsvalgte, da vi alle kan brukes på alle avdelinger uansett. Bedriften mener på sin side at vi må velge tillitsvalgte på hver enkel avdeling. Men dette finner vi nok ut av, tror Klevengen.

Håper på smitteeffekt

Som sammen med Fellesforbundet avdeling 10 håper at flere restauranter og kafeer gjør som Stockfleth.

– Det er flere i bransjen som har fått med at vi har gjort dette, og har ønsket oss lykke til. Stockfleth er ledende i markedet, og vi håper bedriften blir en god foregangsfigur for resten av bransjen, sier Klevengen, og får støtte hos Kristian Mork, som leder Fellesforbundet avdeling 10.

Erlend Angelo

– Vi kommer absolutt til å bruke de nye tariffavtalene for det de er verdt. Vi har jo bra med tariffavtaler på hotellene, men vi sliter i resten av bransjen. Gode eksempler som dette, samt allmenngjøring av tariffavtalen, håper vi skaper oppmerksomhet som gir flere tarifftavtaler, sier Mork.

Klevengen har to råd til andre som vil ha tariffavtale på sin arbeidsplass:

– Vær åpne og ærlige med kollegaene dine. Og: Det er mulig. Vi har retten på vår side.

De Stockfleths-avdelingene med tariffavtale er:

• Munch-museet

• Prinsens gate

• Lille grensen

• Tinghuset

• Gamlebyen

• Ski storsenter

• Fornebu senter

• Thon og Stordalen gav ikkje eitt øre i lokale lønstillegg til sine tilsette

• AFP-flaks på reperbanen i Tønsberg

• Følg Magasinet for fagorganiserte på Facebook